
Bizonytalan jelentőségű genetikai variánsok értelmezése frontotemporális neurokognitívzavarban a SZTE Neurológiai Klinika beteganyagán

Bevezetés: A frontotemporális neurokognitív zavar (FTNKZ) 10-20%-ában azonosítható genetikai eredet. Ennek ellenére FTNKZ-ban a nemzetközi ajánlások minden beteg esetében javasolják genetikai vizsgálat elvégzését. Ez első körben a c9orf72 gén intronikus hexanukleotid repeat expanziójának meghatározását, az erre negatív egyéneknél pedig új generációs szekvenálás keretében készült célzott panel vagy teljes exom szekvenálást jelent. Célunk a SZTE Neurológiai Klinikán 2017-2022 között azonosított 18 FTNKZ-os beteg közül a genetikai analízisben részesült 11 egyénből a c9orf72 gén intronikus hexanukleotid repeat expanzióra negatívak további genetikai karakterizálása volt.
Módszerek: Vizsgálatunk során 9 fő esetén végeztünk új generációs szekvenálást. Az analízishez a Centogene amiotrófiás laterál szklerózis/demencia paneljét használtuk a szakirodalom alapján további 17 génnel kiegészítve, így összesen 120 gén érintettségének vizsgálatára került sor. A talált variánsok értelmezését az Amerikai Orvosgenetikai és Genomikai Kollégium 2015-ös ajánlásait figyelembe véve a Franklin, VarSome és SpliceAI weboldalak segítségével végeztük.
Eredmények: A vizsgálat során patogén vagy valószínűleg patogén eltérés nem igazolódott. A klinikai képpel összefüggésbe hozható bizonytalan jelentőségű variánst 2 beteg esetén azonosítottunk, a DCTN1, illetve HNRNPA1 génekben.
Megbeszélés: A találatok inkomplett, vagy életkor-függő penetranciáját is figyelembe véve a szegregáció analízis információ értéke kérdéses. Funkcionális vizsgálatok, valamint az adatbázisokban rendelkezésre álló adatok bővülésének függvényében a találatok patogén jellegének újra értelmezése segíthet a biztosabb diagnózis felállításában.



